Dís hoe beurtkragsake nou staan(Foto: Colette van der Merwe) Eskom het aangekondig dat fase 4-beurtkrag nog tot Donderdag om 05:00 sal voortduur, waarna dit tot fase 3 verlaag gaan word en in hierdie stadium tot Saterdag om 05:00 sal voortduur. Die kragvoorsiener sê die voortgesette inwerkingstelling van beurtkrag word genoodsaak deur die gebrek aan kapasiteit wat veroorsaak word deur eenhede wat breek, asook om noodopwekkingskapasiteit aan te vul. Eskom sê hy sal Vrydagmiddag enige verdere veranderings aankondig, of vroeër indien daar enige beduidende veranderings plaasvind. ŉ Opwekkingseenheid elk by Arnot, Kriel, Lethabo en Matla, asook twee opwekkingseenhede by die Camden-kragsentrale, is sedert gisteraand weer aanlyn gebring. By Hendrina, Kendal en Majuba moes eenhede egter van lyn gehaal word om herstelwerk te doen. Vertragings om opwekkingseenhede by Kendal, Komati en Tutuka weer aanlyn te bring, het tot die beperkte kapasiteit bygedra. Eskom sê tans is 6 647 MW weens beplande instandhoudingswerk nie beskikbaar nie, terwyl onbeplande instandhoudingswerk tot ŉ verlies aan kapasiteit van 16 692 MW gelei het.